Vlagtwiet: Appèl nie in belang van geregtigheid, sê hof | Netwerk24
Deur Isabel Venter 19 November 2019 19:48
Die konstitusionele hof het die appèlaansoek van die Nelson Mandela-stigting oor Ernst Roets se vlagtwiet uitgegooi.
"AfriForum en die stigting is Dinsdag in kennis gestel dat die hof beslis het dit is nie in die belang van geregtigheid dat die appèlaansoek aangehoor word nie," het AfriForum Dinsdag in 'n verklaring gesê.
Ernst Roets, adjunkhoof van AfriForum, destyds in die hooggeregshof in Johannesburg nadat die Nelson Mandela-stigting hom van minagting van die hof beskuldig het. Foto: Felix Dlangamandla
Luzuko Koti, die stigting se woordvoerder, het Dinsdag gesê die stigting respekteer en aanvaar die hof se besluit.
Volgens Roets, adjunkhoof van AfriForum, bevestig die besluit dat "die stigting sy eie agenda het wat op niks meer as 'n heksejag neerkom nie – 'n heksejag wat nie aan die hand van die reg geregverdig kan word nie".
Roets het in September met die stigting koppe gestamp oor sy twiet met 'n afbeelding van die ou landsvlag met die byskrif: "Did I just commit hate speech?"
Dit was kort nadat die gelykheidshof in Augustus beveel het die ou vlag mag voortaan net in 'n akademiese, historiese, artistieke of joernalistieke konteks vertoon word. Dit word ook net in 'n private konteks toegelaat waar dit nie mense kan aanstoot gee nie.
Die stigting het aanvanklik 'n saak van minagting teen Roets in die hooggeregshof in Johannesburg gebring en aangevoer sy gedrag is 'n aanval op die wette van die land én die regstelsel. Die stigting het gevra vir 30 dae tronkstraf.
Regter Colin Lamont het toe bevind Roets se twiet kom nie neer op minagting van die hof nie omdat die uitspraak van die gelykheidshof slegs verklarend van aard was.
Roets het destyds in sy betoog gesê sy twiet val binne die raamwerk van die gelykheidshof se uitspraak en dat sy vraag akademies van aard was.